Manchester United kopierede en FC Midtjylland-frisparksrutine i 3-0-sejren over Shrewsbury mandag, erkender manager Louis van Gaal.

Manchester United tankede mandag lidt selvtillid ved at slå Shrewsbury 3-0 i FA Cup'en. Spanske Juan Mata scorede til 2-0 på en frisparkskombination, hvor tre United-spillere dannede en lille mur bag modstanderens.

En kombination, som der er set nogle gange før nogle gange i Superligaen, hvor United da også har fundet sin inspiration.

- I vores analyse af Midtjylland har vi set, at de har gjort det. Vi troede, der ville være offside, men vi spurgte dommeren, og han sagde 'Nej, der er ikke offside. Du kan gøre det'. Så vi har lært af Midtjylland og scorede på det i dag, siger Van Gaal til Beanyman Sports.

Van Gaal ser nu frem mod returkampen mod de danske mestre.

- Det er vores chance for at kvalificere os til Champions League, derfor er kampen så vigtig, siger Van Gaal.

Udover Mata scorede også Jesse Lingard og Chris Smalling.